《庚辰四月廿日赴谢氏馆吴季良携酒为别》
元代·黄玠

东里先生乌角巾，薄游吴中三十春。闻言不如祁孔宾，见道多惭程伯淳。

强聒自谓愚而神，胶胶肫肫不可循。故交零落参与辰，独有一人长若新。

鸒斯之党何频频，愿逢新人如故人。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。